Koop nou, betaal later, al gewilderArgieffoto: Gonghuimin468/Pixabay.com Die wêreld se vinnigste groeiende betaalmetode – koop nou, betaal later (“Buy Now, Pay Later” oftewel BNPL) – tel wêreldwyd vinnig spoed op, ook in Suid-Afrika waar verbruikers al meer noustrop trek om hul rande tot en met die volgende betaaldag te rek. Volgens Bloomberg kan dié mark se waarde teen 2030 tot bykans $40 miljard (oftewel R680 miljard) groei. Ofskoon enige finansiële raadgewer wat sy sout werd is jou sal aanraai om enige vorm van skuld soos die pes te vermy, is die realiteit dat al meer mense hul kredietkaarte om den brode gebruik en gevolglik terugbetalings teen uiters hoë rentekoerse moet doen. Dié kredietkaartaankope word uiteindelik ŉ skuldstrik waaruit min mense kan ontsnap. Volgens Payflex, Suid-Afrika se grootste verskaffer van BNPL, bied hierdie betaalmetode korttermynverligting deur ŉ gerieflike rentevrye manier vir verbruikers te bied om hul aankope af te betaal. Volgens Paul Behrmann, uitvoerende hoof van Payflex, is die BNPL-betaalmodel ŉ reddingsboei vir kleiner aankope, veral as jy die ses weke betalingstydperk noukeurig instel om oor twee salarissiklusse te strek. “BNPL stel verbruikers in staat om duur krediet te vervang met ŉ rentevrye betaalplan wat verantwoordelike besteding bevorder. Suid-Afrikaners skakel toenemend van kredietkaarte oor na rentevrye BNPL, aangesien slegs lae minimum maandelikse betalings vereis word. Hierteenoor is kredietkaartskuld peperduur en word dit dikwels ŉ skuldmoeras waarin verbruikers net dieper en dieper wegsak.” Volgens hom verskil Payflex se BNPL-diens van tradisionele kredietaanbiedinge aangesien kliënte nie vir die diens betaal nie (geen rente, geen fooie) en terugbetalings volg ŉ vaste terugbetalingskedule wat vereis dat die volle balans oor ŉ tydperk van ses weke terugbetaal moet word. “Dit is in skrille kontras met kredietkaarte wat kliënte van hoë kredietlimiete voorsien wat alles gelyktydig bestee kan word. Kredietkaarte vereis ook nie dat die volle balans terugbetaal word nie – en moedig dus langtermynskuld teen hoë rentekoerse aan. “Die gemiddelde aankoopwaarde met Payflex is R1 200, wat dit ideaal maak vir kleiner, nienoodsaaklike aankope. Nuwe kliënte ontvang ŉ konserwatiewe bestedingslimiet wat op grond van hul risikoprofiel toegeken word. Elke aankoop word in vier paaiemente verdeel, en kliënte wat hul paaiemente betyds betaal, ontvang ŉ hoër bestedingslimiet,” sê Behrmann. Paul Behrmann is die uitvoerende hoof van Payflex. (Foto verskaf) Indien ŉ kliënt ŉ paaiementbetaling mis, hef Payflex ŉ vaste boetebedrag en blokkeer die BNPL-gerief totdat alle uitstaande betalings betaal is. Dit verhinder dat kliënte in finansiële moeilikheid bykomende skuld aangaan wat hulle dalk nie kan terugbetaal nie. “Die goedkeuringsproses neem sekondes en jy kan jou BNPL-aankoop dadelik doen deur ŉ gebruikersvriendelike toepassing te gebruik. Eenvoud is die sleutel tot korttermynfinansiering sonder verborge koste. Payflex se BNPL is beskikbaar by meer as 1 800 aanlyn handelaars, maar die maatskappy se groei het daartoe gelei dat Payflex sy BNPL-betaalopsie nou ook in fisieke winkels aanbied,” sê Behrmann. Payflex is onlangs deur die wêreldwye BNPL-verskaffer Zip verkry. Zip het 11,4 miljoen kliënte en duisende handelaars in 13 lande. “Risiko-sku verbruikers soek begrotingsvriendelike betaalopsies, so hoewel die kredietkaart steeds ŉ beduidende betaalmetode sal wees, het die alternatiewe BNPL-betalingslandskap na vore gekom as ŉ groot rolspeler in digitale betalings,” sê Behrmann.